Koiran krooninen tulehduksellinen suolistosairaus

**Koiran krooninen tulehduksellinen suolistosairaus** (chronic inflammatory enteropathy, CIE) on yleinen kroonisia suolisto-oireita aiheuttava sairaus koirilla. Sairaus on monimutkainen ja sen puhkeamiseen vaikuttaa sekä ympäristötekijöitä että perinnöllinen alttius. Esimerkiksi saksanpaimenkoirilla sairauden riski on keskimääräistä korkeampi.

## Sairauden mekaniikka
Krooninen tulehduksellinen suolistosairaus on monitekijäinen kokonaisuus, jossa koiran immuunijärjestelmä, suoliston mikrobisto ja ympäristötekijät ovat vuorovaikutuksessa keskenään. Sairaudessa elimistön puolustusjärjestelmä reagoi poikkeavasti suoliston sisältöön ja mikrobeihin, mikä johtaa krooniseen tulehdukseen. Tulehdus on tyypillisimmin joko eosinofiilinen tai lymfoplasmasytäärinen, mutta ruoansulatuskanavassa voi olla myös useita erityyppisiä tulehduksia yhtä aikaa. Tulehdus voi sijaita mahalaukussa, ohutsuolessa, paksusuolessa tai useammassa paikassa yhtä aikaa.

### Proteinihukka
Proteinihukka eli PLE on oireyhtymä, jossa albumiinia menetetään suoliston kautta liikaa, jolloin koiran maksa ei ehdi kompensoida menetystä tarpeeksi. Proteinihukka on yhdistetty moniin eri suolistosairauksiin, kuten krooniseen tulehdukselliseen suolistosairauteen, suoliston lymfoomaan sekä suoliston lymfangiektasiaan.

## Oireet ja hoito
Sairaus voi oireilla monin eri tavoin ja tyypillisiä oireita ovat muun muassa koiran vatsakivut, toistuva ripuli, oksentelu, laihtuminen ja ruokahaluttomuus. Oireet voivat vaihdella lievästä vaikeaan. Vakavassa proteinihukassa voi esiintyä myös vatsan turvotusta, kun nestettä kerääntyy elimistöön. 

Diagnoosi perustuu pitkäaikaisiin ruoansulatuskanavan oireisiin, laboratoriokokeisiin, ulostenäytteisiin, vatsan ultraäänitutkimukseen ja ruoansulatuskanavan koepaloihin. On tärkeää sulkea pois sairaudet, jotka voivat aiheuttaa samantyyppisiä oireita kuten loiset, kasvaimet ja haiman vajaatoiminta. Ulostenäytteillä pyritään sulkemaan pois erilaiset loiset. Kroonisessa tulehduksellisessa suolistosairaudessa veren B12-vitamiinin pitoisuus saattaa olla poikkeava. Proteinihukassa todetaan veren matala albumiinipitoisuus. Tähystyksessä otetut ruoansulatuskanavan koepalat varmistavat kroonisen tulehduksen ja auttavat sulkemaan pois muut sairaudet, esimerkiksi suoliston lymfooman.

Sairaus jaetaan kolmeen tai neljään eri luokkaan perustuen hoitovasteeseen:

* Ruokavaliohoitoon vastaava muoto: Oireet helpottuvat eliminaatiodieetillä. Tämä on sairauden yleisin muoto.
* Antibiootteihin vastaava muoto: Oireet helpottuvat suolistoantibiooteilla. Tämän muodon olemassaolo on kiistanalainen.
* Immunosuppressiivisiin lääkkeisiin vastaava muoto: Vaatii immunosuppressiivisen lääkehoidon.
* Hoitoon vastaamaton muoto. 

Hoito perustuu aluksi eliminaatiodieettiin. Ruokavalio voidaan koostaa hydrolysoidusta koiranruoasta tai koiralle voidaan tarjota sellainen proteiinin ja hiilihydraatin lähde, jota se ei ole aiemmin saanut. Jos koira ei reagoi ruokavaliohoitoon, voidaan kokeilla antibiootteja, esimerkiksi tylosiini, mutta antibioottien käyttöä pyritään välttämään. Ei ole juurikaan näyttöä probioottien hyödyistä koiran kroonisessa tulehduksellisessa suolistosairaudessa. Mikäli oireet jatkuvat, siirrytään immunosuppressiivisiin lääkkeisiin, joista tyypillisimpiä ovat kortikosteroidit ja siklosporiini.

## Katso myös

* Crohnin tauti (ihmisellä)
* Haavainen paksusuolitulehdus (ihmisellä)
* Ärtyneen suolen oireyhtymä (ihmisellä)
* Koiran atopia

## Lähteet